क्रिकेटसँगै ब्याडमिन्टनको अभ्यास
जहिलेदेखि क्रिकेट खेल्ने अवसर मिल्यो, त्यतिबेलादेखि देब्रेहाते ब्याट्सम्यान कुशल मल्लले परिवारसित धेरै समय बिताउन पाएका थिएनन् । युवा क्रिकेटरका लागि यसपालि लकडाउनको समय परिवार र साथीभाइसँग रमाउने अवसर बन्यो ।
तिलोत्तमा — जहिलेदेखि क्रिकेट खेल्ने अवसर मिल्यो, त्यतिबेलादेखि देब्रेहाते ब्याट्सम्यान कुशल मल्लले परिवारसित धेरै समय बिताउन पाएका थिएनन् । युवा क्रिकेटरका लागि यसपालि लकडाउनको समय परिवार र साथीभाइसँग रमाउने अवसर बन्यो ।कुशल नेपाली क्रिकेट टोलीका सबैभन्दा कान्छा लेफ्ट आर्म स्पिनर पनि हुन् । अहिले उनी बुटवलस्थित घरमै आराममा छन् तर उनले अभ्यासलाई विश्राम भने दिएका छैनन् । बिहान ६ बजे अलार्म बजेपछि ब्युँझन्छन् । नित्य कर्म सक्छन् अनि ब्याटभन्दा पहिले ब्याडमिन्टनको र्‍याकेट समात्छन् । घरअगाडि खुला स्थान छ, त्यहीं खेल्छन् । ७ देखि ९ बजेसम्म ब्याडमिन्टन खेलेर एक छिन आराम गर्छन् । त्यसपछि खाना खाने गरेको उनले सुनाए ।‘पहिले त बिहानैबाट अभ्यासमा लागिन्थ्यो,’ उनले भने, ‘खाना खाने समय पत्तै हुन्थेन । अहिले अभ्यासको समय खाना खाने रुटिन बनिराखेको छ ।’ पुरानै रुटिनमा सिकाइ नहुँदा भविष्यमा गाह्रो हुने चिन्ता उनलाई छ । घरमा बस्दै खाँदै गर्दा तौल बढ्ने चिन्ता पनि त्यत्तिकै छ । मैदानमा दौडेर गर्ने अभ्यास रोकिएपछि उनलाई शरीरको फूर्ति कम भएको अनुभव भएको छ । कक्षा १२ मा अध्ययनरत उनले केही समय पढाइमा पनि ध्यान दिने गरेका छन् । दिउँसोको समयमा सुत्छन् । त्यसबाहेक साथीसँग पबजी खेल्न र गीत गुनगुनाउन सिकिरहेको कुशलले बताए । ‘खेलमा व्यस्त रहँदा कलेजका साथीले पबजीबारे धेरै सुनाउँथे,’ उनले भने, ‘आफूले खेल्न थालेपछि रमाइलो लागिरहेको छ । यो पनि माइन्ड गेम रहेछ ।’जुनसुकै खेल अभ्यासले फाइदा मिल्ने भएकाले ब्याडमिन्टन सिकिरहेको उनले बताए । युवापिंढीका गीत सुन्ने उनी अहिले घरमै भाका हाल्ने प्रयासमा हुन्छन् । शारीरिक हिसाबले राम्रो व्यायामको माध्यम मानिने ब्याडमिन्टन खेल्न उनलाई बुबाले साथ दिएका छन् । यसअघि दैनिक ५ घण्टासम्म पनि क्रिकेट अभ्यासमा बिताउने उनले लकडाउनका कारण त्यो अनुभव गर्न पाएका छैनन् ।क्रिकेट पहिलो प्राथमिकता भए पनि लकडाउन लम्बिँदा मैदानमा गएर खेल्ने र सिक्ने कार्यमा बाधा पुग्दा उनी निराश छन् । प्रतियोगिता सम्झेरै सिकाइ गरिरहेका कुशललाई लकडाउनपछि खुला मैदानको सम्झना पनि त्यत्तिकै आउँछ । खेलाडी भएपछि फिटनेसमा ख्याल पुर्‍याउनुपर्छ भन्ने उनलाई ज्ञान छ । त्यसैले युट्युबमा शारीरिक व्यायामको भिडियो हेरेर अभ्यास गर्ने गरिरहेको सुनाए । ‘सामाजिक सञ्जालमार्फत अग्रज दाइहरूले समेत भिडियो पठाइदिनुहुन्छ,’ उनले भने, ‘साँझको समय घरअगाडिको खाली ठाउँमा ब्याटिङ गर्ने गरेको छु ।’ उनलाई बाल्यकालका साथी साजन क्षत्रीले हरेक साँझ बलिङ गरेर सघाउँछन् । आफू अघि बढ्नुमा साजन पनि प्रेरणास्रोत भएको कुशलको बुझाइ छ । ‘मसँग स्थानीय खेल हेर्न ऊ जहाँ पनि पुग्छ, मलाई अभ्यासमा साथ दिन्छ,’ उनले भने, ‘म अघि बढ्दा सबैभन्दा खुसी उही हुन्छ होला ।’साजनले साथी (कुशल) को प्रतिभा राम्रो भएकाले हौसला दिन लकडाउनमा समेत आफूले सँगै खेलेर साथ दिएको बताए । धेरै साथीसँग नबोल्ने र चाहिएको विषयमा मात्र कुरा गर्ने भएकाले सानैबाट उसको आनीबानीबारे आफू जानकार रहेको साजनले सुनाए । चौका–छक्का हान्न मनलाग्छ तर घरैघरको बस्तीमा बल हराउने डरले टुक्क–टुक्कमै रोकिनुपरेको कुशलले सुनाए ।विदेशमा काम गर्ने उनका बुबा अहिले विदामा घरैमा छन् । एक्लो सन्तान कुशललाई क्रिकेट खेल्नुमा आमाको बढी साथ छ । आफूले पढाइलाई जोड दिने गरे पनि सानै उमेरमा छोराको नाम अन्तर्राष्ट्रिय सञ्चारमाध्यमबाट समेत सुन्न पाउँदा खुसी लागेको बुबा रोमन्त मल्लले बताए । ‘एउटा छ, उसको भविष्य कसरी राम्रो गराउने भनेरै सोचिराखिन्छ,’ उनले भने, ‘उसले चाहेअनुसारको फिल्डमा राम्रो गरिरहेको छ, हामी खुसी छौं ।’आफू विदेशमा रहँदा छोराको खेल आउने दिन सबै साथीभाइ जम्मा गरेर टीभी हेर्ने गरेको उनले सुनाए । छोरा डाक्टर, इन्जिनियरजस्ता पेसातिर लाग्ने पढाइ गर्छ होला भनेर सोचेका रोमन्तले खेलकुदमा जसरी विश्वले चिन्दा हुने आनन्द अरु पेसामा भएको भए नहुँदोरहेछ जस्तो लाग्ने सुनाए । बुबालाई तेक्वान्दो मनपर्ने भएकाले आफूलाई सानोमा त्यही खेलमा पठाएको कुशलले स्मरण गराए । आफ्नो इच्छा नभएपछि धेरै समय नसिकेको उनको भनाइ छ ।उनले लकडाउन यति धेरै दिन लम्बिन्छ होला भनेर सोचेका थिएनन् । सानाठूला थुप्रै प्रतियोगिता रोकिएका छन् अझ राम्रो प्रदर्शन देखाउने मौका थियो, फुत्किएको उनको ठम्याइ छ । लकडाउन खुल्नेबित्तिकै अन्तर्राष्ट्रिय प्रतियोगिता हुने सम्भावना त्यति नभएकाले आफ्नो फड्को मार्ने अवसर पछाडि धकेलिएकोमा उनी चिन्तित छन् । ०६० सालमा बुटवलको ट्राफिकचोकमा जन्मिएका कुशल सानैबाट साथीभाइसँग क्रिकेट खेल्थे । न्यु होराइजन माविमा अध्ययनरत उनलाई विद्यालयस्तरीय स्पर्धाका लागि प्रशिक्षक शक्ति गौचनले चुनेका थिए । कक्षा ६ मा पढ्दाताका छनोट खेल खेलेका कुशलको आक्रामक प्रदर्शनबाट शक्ति पनि प्रभावित छन् । ‘कुशलको पावर हिट छ, बाउन्ड्रीमा राम्रो प्रदर्शन गर्छ,’ शक्तिले भने, ‘निरन्तर अभ्यास गरे ऊ भविष्यको राम्रो खेलाडी हो ।’कक्षा ८ बाट विद्यालय लेभलका हरेक खेलमा सहभागी कुशलले राम्रो खेल्दै गएपछि अग्रज खेलाडीसँगै जिल्लाका लिग र प्रतियोगिता खेल्न थाले । ०७४ मा पहिलोपल्ट यू– १६ खेल्न कुशल थाइल्यान्ड गएका थिए । पाँच खेल खेलेको नेपाली टिमबाट उनले ६८ रन जोडे । २०१८ को ईपीएलमा भैरहवा टिमबाट खेलेका कुशलले प्लेअफमा दुई खेल जिताउन महत्त्वपूर्ण भूमिका खेलेका थिए । चितवनविरुद्ध एलिमिनेटरमा रोहित पौडेलसँग ५१ रनको साझेदारी गर्ने क्रममा अविजित २३ रन बनाएका कुशलले काठमाडौंविरुद्ध क्वालिफायरमा उत्कृष्ट बलिङ गर्दै तीन विकेट लिएका थिए ।क्रमैसँग उनले एसीसी यू–१६, इस्टर्न रिजनमा सिंगापुर, थाइल्यान्ड, मलेसिया र हङकङसँग खेले । धेरै अवसर पाए र उनले राम्रो प्रदर्शन पनि देखाए । २०१९ मा राष्ट्रिय टोलीमा डेब्यु गरेका कुशल पहिलो खेलमै अर्धशतक बनाएर कीर्तिमान राख्न सफल भए । आईसीसी विश्वकप क्रिकेट लिग २ मा अमेरिकासँग कुशलले ४९ बलमा ४ चौका र ३ छक्कासहित ५० रन पूरा गरेर कीर्तिमान रचेका हुन् । अन्तर्राष्ट्रिय एकदिवसीय क्रिकेटमा अर्धशतक प्रहार गर्ने विश्वकै कान्छो खेलाडी बनेपछि आफूलाई खेलप्रति लगाव र देशलाई गर्नुपर्ने योगदान महत्त्वपूर्ण लाग्न थालेको कुशलले बताए ।